**Kristina Kallas** 29. oktoober 2025

**Haridus-ja Teadusministeerium**

**Heidy Purga**

**Kultuuriministeerium**

**Erkki Keldo**

**Majandus- ja Kommunikatsiooniministeerium**

**Koopia: Eesti Rahvusraamatukogu, Tallinna Ülikooli Akadeemilise Raamatukogu direktor Andres Kollist (ülikoolide volitatud esindaja käesolevas küsimuses)**

**Rakenduskõrgkoolide Rektorite Nõukogu pöördumine üleriigilise raamatukogude infosüsteemi arendamise küsimuses**

Austatud ministrid

Pöördume teie poole seoses ühtse üleriigilise raamatukogude infosüsteemi (ÜÜRS) arenduse ümber kerkinud küsimustega.

Rakenduskõrgkoolide Rektorite Nõukogu (RKRN) on arutanud ühtse üleriigilise raamatukogusüsteemi (ÜÜRS) arendamisega seotud küsimusi ning tutvunud Teadusraamatukogude Nõukogu ja Rektorite Nõukogu pöördumisega (28.01.2025) koostöö korraldamise teemal. Toetame pöördumises väljendatud seisukohti ja peame neid põhjendatuks ning vajalikuks selleks, et kujuneks ühtne ja hästi toimiv riiklik raamatukogude infosüsteem.

Rakenduskõrgkoolide raamatukogude roll ja igapäevane töö on tihedalt seotud ülikoolide teadusraamatukogudega. Meid ühendab eesmärk pakkuda õppijatele ja teadlastele sujuvat juurdepääsu teadusinfole ning tagada, et seda toetaksid kaasaegsed ja tõhusad infohaldussüsteemid. Just seetõttu peame oluliseks, et teadusraamatukogude, sh rakenduskõrgkoolide raamatukogude koostöö jätkuks ELNET Konsortsiumi raames. ELNET on olnud toimiv ja väärtuslik koostööplatvorm, mille edasiarendamisel võiks kujuneda hea tugipunkt teadus- ja erialaraamatukogude koostööks, võimaldades ühiselt arendada süsteeme, jagada kulusid ja kogemusi ning vältida tööde dubleerimist.

RKRN toetab seisukohti, et ÜÜRS-i arendamisel tuleb tagada:

* seniste koostöövormide järjepidevus ning kõigi osapoolte tasakaalustatud ja sisuline kaasatus;
* süsteemide arenduse ja halduse rahastamismudelite läbipaistvus ning pikaajaline kestlikkus;
* ELNET Konsortsiumi rolli tugevdamine ja arendamine, mis ühendab teadus- ja erialaraamatukogude (sh rakenduskõrgkoolide raamatukogude) kompetentsid ning tagab teadusressursside tõhusama kasutamise.

RKRN, sh rakenduskõrgkoolide raamatukogude töörühm, peab oluliseks, et ÜÜRS-i kujundamisel jääks keskseks põhimõtteks koostöö ja partnerlus. Sama põhimõtet silmas pidades rõhutame vajadust olla teadusraamatukogudega samas infosüsteemis, sest meie tegevus, eesmärgid ja vajadused kattuvad suurel määral ning oleme valmis andma oma panuse selle eesmärgi saavutamisel.

Samuti peame oluliseks, et rakenduskõrgkoolid oleksid kaasatud aruteludesse ja otsustusprotsessidesse ühtse infosüsteemi arendamisel koos teiste osapooltega.

Lugupidamisega

Piret ViirpaluRakenduskõrgkoolide Rektorite Nõukogu esimees